Det er svært at se det med det blotte øje, men under jorden ved Dokkedal i Lille Vildmose er en mindre naturbrand i gang. Det er en mosebund, der er gået ild i, og Nordjyllands Beredskab har siden klokken 12.30 forsøgt at inddæmme branden. -	Vi har brugt tiden på at skabe en stabil vandforsyning. Vi pumper vand fra en å tæt på udløbet ved Kattegat, og derudover har vi fjernet læbæltet omkring branden. Det indebærer blandt andet, at vi har skåret nogle af træerne, siger Nils Eltzholtz, der er indsatsleder ved Nordjyllands Beredskab. Han fortæller, at det er en udfordrende brand at slukke, fordi der er tale om en brand under jorden. Derfor arbejder Nordjyllands Beredskab mandag aften i et område på næsten 300 kvadratmeter, hvor de kan se, at jorden ulmer. -	Der er tale om et tykt spagnumlag, der brænder i jorden, hvor man ikke kan se det. Det ligger som en glødebrand, der spiser mere og mere af området, og hvis branden ikke bliver stoppet, så kan den hurtigt sprede sig til et meget stort landområde, siger indsatsleder Nils Eltzholtz. I værste fald kan det ende som i 2018, hvor en brand tog flere uger at slukke i Lille Vildmose: Jordspyd skal forhindre spredning af ild 16 brandfolk fra Nordjyllands Beredskab er sendt til stedet for at slukke branden, der er opstået det samme sted, som den store brand i 2018. Indtil videre ser det ud til, at der denne gang er tale om et væsentligt mindre område. Beredskabet gør blandt andet brug af jordspyd i slukningsarbejdet, som de banker ned i jorden, så de kan tilføje vand dybt ned i jorden, hvor der brænder. Jordspyddene skal herefter stå og arbejde, og det betyder, at nogle af brandfolkene kommer til at blive i vildmosen ind til først på natten for at sikre sig, at jordspyddene virker, som de skal.

Opsummering:
Nordjyllands Beredskab har siden middag arbejdet med at slukke en mindre naturbrand i Lille Vildmose. Det er en mosebund, der brænder, og det udfordrer slukningsarbejdet.